Елин Пелин
Приятели

chitanka.info

Дете:

Добър ден, врабченце сиво,

да си здраво, да си живо!

Врабче:

Добър ден, дете познато —

да те видя мустакато!…

Дете:

Врабче сиво и игриво,

що под стряхата се сгушваш

и във вятъра се вслушваш?

Врабче:

Иде зима нетърпима —

мисъл страшна ме обзима:

ще намери ли храница

мойта мъничка душица?

Дете:

Врабче сиво и игриво,

да си здраво, да си живо! —

Гладно аз не те оставям

и трошички ще ти давам —

нека знае лоша зима,

че приятелство тук има!

Врабче:

Момче мое, толкоз харно,

твойто врабче благодарно

ще се радва, ще ти пее

и весело ще живее…

Дете:

Сбогом, мое врабче сиво!

Врабче:

Момче мое, да си живо!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.